Pavel Fokin előadása az ELTE-n: Dosztojevszkij – ember az emberek között
2025. október 2-án „Dosztojevszkij – ember az emberek között” címmel tartott előadást Pavel Fokin író, irodalomtörténész, a V. I. Dal Állami Orosz Irodalomtörténeti Múzeum tudományos igazgatóhelyettese az ELTE Orosz Nyelvi és Irodalmi Tanszékén.
Fokin előadásának központi tézise Dosztojevszkij alakjának kettős recepciójára épült. Rámutatott, hogy az íróról kialakult kép a kultúra történetében polarizált: egyfelől komor, a bűn mélységeit feltáró alkotó, másfelől prófétai nagyságú látnok és kortársai lelkiismerete. Az előadó szerint ezt a látszólagos ellentmondást az író fiatalon megfogalmazott életcélja oldja fel: „Az ember titok. Meg kell fejtened...” Fokin értelmezésében ez a gondolat határozta meg Dosztojevszkij alkotói pályáját.
Az előadás Dosztojevszkij mély emberismeretének kialakulását két fő pontban vizsgálta. Először a szenvedélyes, világirodalmi, filozófiai és teológiai művekre kiterjedő olvasási gyakorlatára mutatott rá, melyben Dosztojevszkij nem pusztán befogadó, hanem a szövegekkel kreatív dialógusba lépő elmélkedő volt. Majd Fokin az író kivételes megfigyelőképességét emelte ki – véleménye szerint a társadalom minden rétegével való közvetlen érintkezés biztosította Dosztojevszkij számára azt az alapot, melyből hiteles és sokrétű irodalmi alakjai születhettek.
Összegzésképpen Fokin hangsúlyozta, hogy Dosztojevszkij nem csupán zseniális alkotó, hanem kivételes olvasó, és ezáltal kiemelkedő értelmező is volt. Az előadó szerint az író világgal folytatott folyamatos párbeszéde az emberi lélek titkainak megértését szolgálta, és ez a törekvés alkotta életművének legfőbb célkitűzését.

